*Projekts*

2011.gada Noteikumi Nr.

Rīgā (prot. Nr. .§)

**Noteikumi par trokšņa novērtēšanu dzīvojamo un publisko ēku telpās**

Izdoti saskaņā ar likuma

„Par piesārņojumu”

18.1 panta trešās daļas 1. punktu

1. Noteikumi nosaka trokšņa rādītājus, to piemērošanas kārtību un novērtēšanas metodes dzīvojamo un publisko ēku telpās.

2. Noteikumi attiecas uz trokšņa novērtēšanu dzīvojamo un publisko ēku telpās.

3. Noteikumi neattiecas uz:

3.1. troksni darba vidē;

3.2. publiskiem atpūtas un sporta pasākumiem, kuri ir saskaņoti ar vietējo pašvaldību;

3.3. iedzīvotāju apziņošanas un trauksmes sistēmas sirēnu darbību.

4. Trokšņa mērījumus veic laboratorijas, kas akreditētas sabiedrības ar ierobežotu atbildību "Standartizācijas, akreditācijas un metroloģijas centrs" Latvijas Nacionālajā akreditācijas birojā vai citā Eiropas Savienības dalībvalsts akreditācijas institūcijā atbilstoši standartā LVS EN ISO/IEC 17025:2005 “Testē­šanas un kalibrēšanas laboratoriju kompetences vispārīgās prasības” noteiktajām prasībām, ievērojot šo noteikumu 5.punktā un 1.pielikumā minētās prasības.

5. Trokšņa rādītāju vērtības telpās novērtē, pamatojoties uz trokšņa mērījumiem, kas veicami atbilstoši standartam LVS ISO 1996–1:2004 "Akustika – Vides trokšņa raksturošana, mērīšana un novērtē­šana – 1.daļa: Pamatlielumi un novērtēšanas procedūras" un standartam LVS ISO 1996–2:2008 „Akustika. Vides trokšņa raksturošana, mērīšana un novērtēšana. 2.daļa: Vides trokšņa līmeņu noteikšana”, kā arī ņemot vērā šo noteikumu 1.pielikumā noteiktās prasības. Prognozējamās trokšņa rādītāju vērtības telpās novērtē, izmantojot aprēķinus atbilstoši Latvijas būvnormatīvā LBN 016-03 "Būvakustika" un standartā LVS ISO 9613–2:2004 "Akustika – Skaņas vājinājums, tai izplatoties ārējā vidē – 2.daļa: Vispārīga aprēķina metode" noteiktajām prasībām.

6. Ja komercdarbībā plānotās trokšņainākās iekārtas skaņas jaudas līmenis pārsniedz 80 dB(A), telpā pirms komercdarbības uzsākšanas prognozē troksni un tā iedarbību uz apkārtējām telpām un apbūvi.

7. Pieļaujamās trokšņa rādītāju vērtības (turpmāk - trokšņa robežlielumi) dzīvojamo un publisko ēku telpās, noteikti šo noteikumu 2.pielikumā. Vietējā pašvaldība tās administratīvajā teritorijā ir tiesīga noteikt stingrākus trokšņa robežlielumus dzīvojamo un publisko ēku telpās.

8. Saimnieciskās darbības iekārtu (ieskaitot ventilācijas, saldēšanas iekārtas, kompresorus un liftus) un transportlīdzekļu radītā trokšņa robežlielumu ievērošanu dzīvojamo un publisko ēku telpās kontrolē Veselības inspekcija (dzīvojamo ēku telpās – pēc iedzīvotāju pieprasījuma). Ar mūzikas atskaņošanu un citu ar sabiedrisko kārtību saistīto trokšņa robežlielumu ievērošanu kontrolē attiecīgās pašvaldības institūcijas, kurām pašvaldība ir deleģējusi minēto funkciju.

9. Par trokšņa robežlielumu pārsniegšanu ir atbildīgas personas, kuru īpašumā vai lietošanā esošā trokšņa avota darbības dēļ ir pārsniegti trokšņa robežlielumi dzīvojamo un publisko ēku telpās.

10. Telpās, kurās konstatētas vai prognozētas trokšņa rādītāju vērtības, kas neatbilst šo noteikumu 2.pielikumā noteiktajām prasībām, paredz un veic prettrokšņa pasākumus vai maina attiecīgo telpu lietošanas funkciju atbilstoši trokšņa rādītāju vērtībām.

11. Telpās, kurās veic komercdarbību, izmantojot elektroakustiskās sistēmas, un kuras robežojas ar citām šo noteikumu 2.pielikumā minētajām dzīvojamo un publisko ēku telpām vai normatīvajos aktos par trokšņu novērtēšanas un pārvaldības kārtību minētajām teritorijām, elektroakustisko sistēmu aprīko ar skaņas ierobežotājiem, ja citādi nav iespējams nodrošināt trokšņa robežlielumu ievērošanu.

12. Šo noteikumu 9.punktā minētās atbildīgās personas sedz visus izdevumus, kas saistīti ar trokšņa mērījumiem un prettrokšņa pasākumu īstenošanu, ja to īpašumā vai lietošanā esošā trokšņa avota darbības dēļ ir pārsniegti trokšņa robežlielumi, kā arī trokšņa ietekmei pakļautajiem iedzīvotājiem pēc viņu pieprasījuma sniedz informāciju par mērījumu vai aprēķinu rezultātiem.

 Ministru prezidents V. Dombrovskis

Veselības ministrs J. Bārzdiņš

20.01.2011.17:10

504

J. Feldmane

67876119, Jana.Feldmane@vm.gov.lv